**ΠΛΑΙΣΙΟ ΓΙΑ ΤΗ ΔΙΑΔΙΚΑΣΙΑ ΕΓΚΑΤΑΣΤΑΣΗΣ ΘΕΡΜΟΚΗΠΙΟΥ Ή ΘΑΛΑΜΟΥ ΘΕΡΜΟΚΗΠΙΑΚΟΥ ΤΥΠΟΥ ΦΑΡΜΑΚΕΥΤΙΚΗΣ ΚΑΝΝΑΒΗΣ**

1. **Σχετική Νομοθεσία**

**Υπ' αριθμ. 2243/333582 (ΦΕΚ Β'5432/27-11-2020) απόφαση του Υπουργού και Υφυπουργού Αγροτικής Ανάπτυξης και Τροφίμων:** Καθορισμός των τύπων και των τεχνικών προδιαγραφών κατασκευής θερμοκηπίων και θαλάμων καλλιέργειας μανιταριών καθώς και θερμοκηπίων και θαλάμων θερμοκηπιακού τύπου φαρμακευτικής κάνναβης και διαδικασία έγκρισης και ελέγχου αυτών.

Ολόκληρη η νομοθεσία βρίσκεται αναρτημένη στην παρακάτω ιστοσελίδα του Υ.Π.Α.Α.Τ.:

https://www.minagric.gr/for-farmer-2/crop-production/thermokipia/541-thermokipia

1. **Περιγραφή διαδικασίας**

Για την εγκατάσταση Θερμοκηπίου ή Θαλάμου Θερμοκηπιακού Τύπου φαρμακευτικής κάνναβης, απαιτείται έγκριση τύπου σύμφωνα με τις προδιαγραφές κατασκευής που ορίζονται στην ανωτέρω απόφαση. Ο ενδιαφερόμενος υποβάλλει στη Διεύθυνση Συστημάτων Καλλιέργειας και Π.Φ.Π του Υπουργείου Αγροτικής Ανάπτυξης και Τροφίμων αίτηση συνοδευόμενη από φάκελο-μελέτη του υπό έγκριση τύπου θερμοκηπίου ή θαλάμου θερμοκηπιακού τύπου. Σε περίπτωση πληρότητας της υποβληθείσας αίτησης, η Διεύθυνση Συστημάτων Καλλιέργειας και Π.Φ.Π. εκδίδει την έγκριση τύπου με διάρκεια ισχύος για δέκα (10) έτη από την ημερομηνία έκδοσής της και την καταχωρίζει στο Μητρώο θερμοκηπίων και θαλάμων που βρίσκεται αναρτημένο στον επίσημο ιστότοπο του ΥΠΑΑΤ. Πριν την έναρξη των εργασιών κατασκευής του θερμοκηπίου ή θαλάμου θερμοκηπιακού τύπου φαρμακευτικής κάνναβης ο υπεύθυνος εγκατάστασης ενημερώνει την Διεύθυνση Αγροτικής Οικονομίας Π.Ε. Μαγνησίας και Σποράδων και την αρμόδια Υπηρεσίας Δόμησης για το είδος, τον τύπο και την συγκεκριμένη θέση του θερμοκηπίου η θαλάμου.

Μετά την ολοκλήρωση της κατασκευής κατατίθεται υπεύθυνη δήλωση από τον νόμιμο εκπρόσωπο της εταιρείας κατασκευής ή τον κάτοχο της έγκρισης τύπου θερμοκηπίου ή θαλάμου στην Διεύθυνση Αγροτικής Οικονομίας Π.Ε. Μαγνησίας και Σποράδων σύμφωνα με συγκεκριμένο υπόδειγμα του Παραρτήματος της ανωτέρω απόφασης, που πιστοποιεί:

α) ότι η κατασκευή του Θερμοκηπίου ή Θαλάμου Θερμοκηπιακού Τύπου πραγματοποιήθηκε με βάση την έγκριση τύπου που έχει εκδοθεί

β) πραγματοποιήθηκε εντός της περίκλειστης έκτασης του γηπέδου για την οποία έχει χορηγηθεί έγκριση εγκατάστασης μονάδας καλλιέργειας και επεξεργασίας φαρμακευτικής κάνναβης και σύμφωνα με τους όρους αυτής

γ) την συνολική επιφάνεια τις συντεταγμένες (μέσω ΕΓΣΑ ΄87) των ορίων της περίκλειστης έκτασης και

δ) τις συντεταγμένες και την συνολική έκταση (μέσω ΕΓΣΑ ΄87) που καταλαμβάνει το Θερμοκήπιο ή ο θάλαμος Θερμοκηπιακού Τύπου.

Στην συνέχεια η Διεύθυνση Αγροτικής Οικονομίας Π.Ε. Μαγνησίας και Σποράδων ενημερώνει το Μητρώο θερμοκηπίων και θαλάμων του ΥΠΑΑΤ και διαβιβάζει αντίγραφο της ανωτέρω υπεύθυνης δήλωσης στην Υπηρεσία Δόμησης, στη Διεύθυνση Τεχνικών Έργων και Αγροτικών Υποδομών και στη Διεύθυνση Συστημάτων Καλλιέργειας Π.Φ.Π. του ΥΠΑΑΤ.

Τριμελής επιτροπή που συστήνεται με απόφαση του Περιφερειάρχη στην έδρα της Διεύθυνσης Αγροτικής Οικονομίας Π.Ε. Μαγνησίας και Σποράδων, μετά την έκδοση εγκρίσεων τύπων θερμοκηπίων και θαλάμων, πραγματοποιεί έκτακτους δειγματοληπτικούς επιτόπιους ελέγχους αναφορικά με την κατασκευή και την τήρηση των όρων της έγκρισης τύπου θερμοκηπίου ή θαλάμου ή της έγκρισης εγκατάστασης μονάδας καλλιέργειας και επεξεργασίας φαρμακευτικής κάνναβης, συντάσσοντας πρακτικό ελέγχου σύμφωνα με υπόδειγμα του Παραρτήματος της υπ' αριθμ. 2243/333582 (ΦΕΚ Β'5432/27-11-2020) απόφασης του Υπουργού και Υφυπουργού Αγροτικής Ανάπτυξης και Τροφίμων, αντίγραφο του οποίου κοινοποιείται στη Διεύθυνση Συστημάτων Καλλιέργειας και Προϊόντων Φυτικής Παραγωγής και στην Διεύθυνση Τεχνικών Έργων και Αγροτικών Υποδομών του ΥΠΑΑΤ. Σε περίπτωση μη τήρησης των όρων της έγκρισης τύπου θερμοκηπίου ή θαλάμου ή της έγκρισης εγκατάστασης μονάδας καλλιέργειας και επεξεργασίας φαρμακευτικής κάνναβης Διεύθυνσης Αγροτικής Οικονομίας Π.Ε. Μαγνησίας και Σποράδων ενημερώνει τον αιτούντα για την ασυμφωνία και δίδεται προθεσμία είκοσι (20) ημερών ώστε να προβεί στις απαραίτητες ενέργειες για την διόρθωση τους. Στην περίπτωση αυτή πραγματοποιείται επανέλεγχος εντός δέκα (10) ημερών από την λήξη της παραπάνω προθεσμίας προκειμένου να διαπιστωθεί η συμμόρφωση με τα προβλεπόμενα. Σε περίπτωση μη συμμόρφωσης, ενημερώνεται Διεύθυνση Συστημάτων Καλλιέργειας και ΠΦΠ, η οποία ανακαλεί την έγκριση εγκατάστασης του θερμοκηπίου ή θαλάμου και η σχετική απορριπτική απόφαση κοινοποιείται στον ενδιαφερόμενο, στη Διεύθυνση Τεχνικών Έργων και Αγροτικών Υποδομών του ΥΠΑΑΤ και στη Διεύθυνση Αδειοδότησης Επιχειρήσεων και Επιχειρηματικών Πάρκων, της Γενικής Γραμματείας Βιομηχανίας του Υπουργείου Ανάπτυξης και Επενδύσεων.